स्कूल टॉपर थी, आज घर बैठी हूं; पापा बोलते हैं शादी हो गई बहुत है
Story of girls toppers but failure to get job मम्मी-पापा ने कहा कि तुम लड़की हो, नौकरी करनी है तो अपने शहर में करो। हम शहर से बाहर तुम्हें नहीं भेज सकते। मैं कई महीने डिप्रेशन में भी रही। फिर नौकरी की उम्मीद ही छोड़ दी। अब आसपास के बच्चों को मुफ्त में पढ़ाकर टाइम स्पेंट करती हूं।
‘’मैं क्लास में हमेशा टॉप करती थी। मैंने ग्रेजुएशन किया, BEd किया, इंग्लिश से मास्टर्स किया, न्यूट्रिशन का कोर्स किया, कई कंपनियों से ऑफर भी मिले, लेकिन नौकरी नहीं कर पाई। क्योंकि, मम्मी-पापा ने कहा कि तुम लड़की हो, नौकरी करनी है तो अपने शहर में करो। हम शहर से बाहर तुम्हें नहीं भेज सकते। मैं कई महीने डिप्रेशन में भी रही। फिर नौकरी की उम्मीद ही छोड़ दी। अब आसपास के बच्चों को मुफ्त में पढ़ाकर टाइम स्पेंट करती हूं।’’
ये कहानी है वृंदावन की रहने वाली नित्या नीतू सिंह की। नित्या की तरह ही देश में हजारों ऐसी महिलाएं हैं, जो पढ़ाई में टॉपर रहीं, लेकिन मजबूरन नौकरी नहीं कर पाईं। किसी के पेरेंट्स ने शहर से बाहर नहीं जाने दिया, तो कोई शादी के बाद परिवार की जिम्मेदारियों में उलझ के रह गई। आज ब्लैकबोर्ड सीरीज में उन्हीं महिलाओं की कहानी…
नित्या बताती हैं, ‘मम्मी-पापा ने मुझे पढ़ाने में कोई कमी नहीं रखी। मैंने भी खूब मेहनत की। हर क्लास में लड़कों से ज्यादा नंबर मुझे मिले। जब मैं ग्रेजुएशन कर रही थी, तभी मुझे एक मल्टीनेशनल कंपनी से नौकरी का भी ऑफर मिला। मैं काफी खुश थी, लेकिन पापा ने जाने नहीं दिया।
तब पापा ने कहा कि अभी तो ग्रेजुएशन में हो, आगे पढ़ाई कर लो फिर नौकरी के बारे में सोचना। इसके बाद मैं आगे की पढ़ाई में लग गई। ग्रेजुएशन पूरा करने के बाद मैंने इंग्लिश से मास्टर्स किया और जॉब्स के लिए अप्लाई करने लगी।
जब पापा को यह बात पता चली तो उन्होंने मना कर दिया। पापा ने कहा कि BEd कर लो, शहर में ही किसी स्कूल में नौकरी मिल जाएगी। तुम्हें बाहर नहीं जाना पड़ेगा। मेरे पास कोई और ऑप्शन था नहीं। मैंने उनकी बात मानकर BEd कर लिया।
इसके बाद मुझे कुछ स्कूलों से ऑफर मिले, लेकिन सैलरी इतनी कम मिलती है कि नौकरी करने का मन नहीं करता। इतना पढ़ी-लिखी होने के बाद 5-7 हजार रुपए की नौकरी क्यों करूं? इस वजह से मैं काफी डिप्रेशन में रही।’
मैं पूछती हूं आपने पेरेंट्स को समझाया नहीं?
नित्या बताती है, ‘मैंने समझाने की कोशिश की, लेकिन यहां चलन ही ऐसा है। बाकी घरों में भी ऐसा ही होता है लड़कियों के साथ। लड़का होती तो आसानी से मूव कर जाती। मेरे ऐज ग्रुप में तो PhD करने के बाद भी लड़कियां या तो घर बैठी हैं या शादी के बाद बच्चे पाल रही हैं।
हमारे यहां लड़कियों के लिए नौकरी का माहौल ही नहीं है। पेरेंट्स को लगता है कि लड़की पढ़-लिख गई, अब इसकी शादी कर दो।’
वे कहती हैं, ‘मेरी बहन ने जिद करके नौकरी की। एपल कंपनी में लाखों का पैकेज था उसका, लेकिन शादी के बाद उसे भी नौकरी छोड़नी पड़ी, क्योंकि घर और कंपनी दोनों के काम को वह मैनेज नहीं कर पा रही थी।’
नित्या से बातचीत के बाद मेरी मुलाकात पंजाब के जालंधर की रहने वाली अमनदीप से हुई। अमनदीप ने BSc, BEd और इंग्लिश से मास्टर्स किया है। शादी से पहले वह जालंधर के कॉन्वेंट स्कूल में पढ़ाती थीं। उन्होंने कॉम्पिटिटिव एग्जाम्स की तैयारी करने वाले स्टूडेंट्स को भी पढ़ाया। फिर उनकी शादी हो गई। शादी बाद उन्हें नौकरी छोड़नी पड़ी।
अमनदीप बताती हैं, ‘गांव की सभी लड़कियां गांव के ही स्कूल में पढ़ती थीं, लेकिन मुझे मम्मी-पापा ने शहर भेजकर पढ़ाया। मुझे आज भी याद है मैं रिक्शा में बैठकर स्कूल जाती थी। मेरे लिए ही गांव में रिक्शा आता था। पापा का कहना था कि तुम्हारी पढ़ाई में कोई कमी नहीं रहनी चाहिए।
बाद में जब पढ़ने के लिए शहर से गांव और गांव से शहर जाने में मुझे दिक्कत होने लगी, तो हमारा परिवार शहर में ही शिफ्ट हो गया।
स्कूलिंग के बाद मैंने ग्रेजुएशन किया। फिर एक स्कूल में मेरी जॉब लग गई। कुछ साल मैंने नौकरी की। इसी बीच मेरी शादी तय हो गई। शादी के बाद मेरी कोशिश थी कि जॉब करूं, लेकिन फिर बच्चे हो गए।
बच्चे हो जाने के बाद कहां नौकरी हो पाती है। पूरा टाइम किचन के काम और बच्चों को संभालने में ही लग जाता है।
आगे नौकरी करोगी आप?
अमनदीप जवाब देती हैं- अभी तो बच्चों से ही फुर्सत नहीं मिल रही है। बाद में देखूंगी कि क्या कर पाती हूं। बच्चे बड़े हो जाएं, तो जरूर कोशिश करूंगी।
दिल्ली के नजफगढ़ की रहने वाली दीप्ति रावत स्कूल टॉपर रहीं। एक ऑर्गेनाइजेशन में उन्होंने लाइब्रेरियन का काम भी किया, लेकिन शादी के बाद नौकरी छोड़नी पड़ी।
दीप्ति बताती है, ‘कई बार लगता है कि मैंने पढ़ाई ही क्यों की। इतना पढ़ने का मतलब ही क्या है। पापा ने अच्छे से पढ़ाया कि मैं नौकरी कर सकूं। फाइनेंशियली इंडिपेंडेंट बन सकूं, लेकिन ऐसा नहीं हो पाया। चूल्हे-चौके में ही जिंदगी जा रही है। सुबह उठो, सभी का टिफिन बनाओ, नाश्ता बनाओ, दोपहर का खाना बनाओ, फिर रात की तैयारी में जुट जाओ।’
पति कुछ मदद नहीं करते?
इस सवाल पर दीप्ति कुछ देर खामोश रहती हैं। फिर कहती हैं- ‘पति नौकरी करते हैं, और काम वे क्या करेंगे। मुझे तो अक्सर वे बोलते हैं कि तुम करती ही क्या हो। दिनभर घर पर रहती हो। मर्दों की मेंटैलिटी ही ऐसी है। जॉब करो तो कहेंगे कि घर का काम संभालो और घर का काम करो तो आपको निकम्मा ही घोषित कर देंगे।’
वे कहती हैं- ‘आजकल रिजल्ट आ रहे हैं। हमेशा की तरह लड़कियां नंबरों में बाजी मार रही हैं, लेकिन बाजी मारने वाली कितनी लड़कियां आगे बाजी मारती हैं? महज कुछ फीसदी ही नौकरी करती हैं। बाकी तो पेटीकोट में साड़ी का पल्लू ठूंस कर रोटियां ही पकाती हैं।’
दीप्ति से बात करने के बाद मेरी मुलाकात दिल्ली की ही रहने वाली सीमा टोकस से हुई। सीमा ने पॉलिटिकल साइंस (ऑनर्स) में MA किया है, फैशन डिजाइनिंग किया है, BEd किया है, कंप्यूटर कोर्स किए हैं और उनका सीटेट (टीचर एग्जाम) भी क्लियर है। फिर भी नौकरी नहीं कर रहीं…
सीमा बताती हैं, ‘मेरे माता-पिता ने मुझे इसलिए नहीं पढ़ाया था कि मैं नौकरी करूं, बल्कि इसलिए पढ़ाया था कि अच्छा लड़का मिल जाएगा। आजकल लड़के वाले पूछते हैं कि लड़की ने क्या किया है। मैं जिस कम्यूनिटी से आती हूं, वहां लड़के भले ही न पढ़े-लिखे हों, लेकिन लड़कियां पढ़ी-लिखी ही चाहिए।
साथ ही उन पर दबाव भी था कि फलां की बेटी पढ़ रही है तो इसे भी पढ़ाना पड़ेगा। ताकि कोई कुछ कहे नहीं। इसलिए मैं डिग्री पर डिग्री हासिल करती गई।’
सीमा बताती हैं, ‘शादी के बाद मैं नौकरी करना चाहती थी। मुझे लगा कि चलो मायके में नहीं कर सकी तो यहां करूंगी, पर पति ने मना कर दिया। पति का कहना है कि मैं नौकरी कर ही रहा हूं तो तुम्हें नौकरी की क्या जरूरत है। तुम्हें अगर पैसे की जरूरत हो तो मुझसे ले लो, लेकिन घर पर ही रहो। परिवार की देखभाल करो।’
अब ब्लैकबोर्ड सीरीज की ये 3 स्टोरीज भी पढ़िए
1. 5 साल की थी जब पापा ने रेप किया:जिस भैया के साथ खेलती उसने शोषण किया, शिकायत की तो मम्मी ने डांट दिया
‘’मैं तब पहली क्लास में थी। मां और नानी बाहर गई थीं। पापा ने घर में अकेला देख मुझे दबोच लिया। मेरे कपड़े उतारकर गंदी हरकतें करने लगे। मैं दर्द से चीख रही थी…पापा प्लीज छोड़ दो, प्लीज छोड़ दो पापा, लेकिन उन्होंने मुझे बेड के नीचे पटक दिया। पुरजोर जबरदस्ती की। जितना हो सका मैंने हाथ-पांव चलाने की कोशिश की, फिर बेहोश हो गई। होश आया तो अस्पताल में थी, हर अंग पर जख्म थे, पट्टी लगी थी।
अब मैं 20 साल की हूं, लेकिन वो खौफनाक मंजर नहीं भूल पाती। जब कभी अकेले किसी मर्द को देखती हूं, कांपने लगती हूं। जब अपने बाप ने ही मुझे नोचा, तो दूसरों पर भरोसा करने की हिम्मत कहां से जुटाऊं?’’ (पढ़िए पूरी खबर)
2. बिना शादी के बच्चे, पति की जगह भाई का नाम:दबंग हमारे साथ जबरदस्ती करते हैं, हमें गांव से भगाना चाहते हैं
ना डोली सजी, ना दुल्हन बनी, ना शादी हुई। अपनी जिंदगी वीरान है, पर दुनिया को दिखाने के लिए सजना पड़ता है, संवरना पड़ता है। ढलती उम्र में भी गाढ़ा मेकअप लगाकर चेहरों की झुर्रियां छुपानी पड़ती हैं। बच्चे हैं, लेकिन उनके पिता का नाम नहीं। पति के नाम की जगह भाई का नाम लिखने की मजबूरी। (पढ़िए पूरी खबर)
3. पति जेल ना जाए, इसलिए देवर से संबंध बनाने पड़े:बहनोई संग हलाला से मना किया तो तलाक दिया; ये कैसा तीन तलाक कानून
तीन तलाक कानून बने तीन साल हो गए, लेकिन इस तरह के तलाक खत्म नहीं हो रहे। पति को जेल जाने से बचाने के लिए महिलाओं को कभी देवर से हलाला करना पड़ रहा, तो कभी बहनोई से। इसके बाद भी उनका शौहर उन्हें रखने को तैयार नहीं है। कई महिलाओं का हाल आधी विधवाओं की तरह हो गया है। ना वे पति के साथ रह सकती हैं, ना ही उन्हें कोई मेंटेनेंस मिल रहा। (पढ़िए पूरी खबर)